recursal/SuperWikiNEXT-32B huggingface dataset:
Η **Nationale-Nederlanden** (ΝΝ, προφέρεται: [nɑ(t)ʃionaːlə neːdərlɑnde(n)]) είναι μία από τις μεγαλύτερες ασφαλιστικές εταιρείες στην Ολλανδία. Ιδρύθηκε το 1962 έπειτα από συγχώνευση μεταξύ της «Assurantie Maatschappij tegen Brandschade De Nederlanden van 1845» και της «Nationale Levensverzekeringsbank». Η συγχώνευση αυτή κρίθηκε αναγκαία λόγω της πτώσης του μεριδίου αγοράς και την απειλή των εξαγορών. Το 1991, η NN συγχωνεύθηκε, αυτή τη φορά, με την NMB Postbank Groep, για να σχηματίσουν την ING Groep.

Εκτός από την ασφάλιση, η εταιρεία προσφέρει επίσης ορισμένα τραπεζικά προϊόντα, όπως στεγαστικά δάνεια. Η εταιρεία έχει την έδρα της στη Χάγη και το Ρότερνταμ. Τα κεντρικά γραφεία του Ρότερνταμ στεγάζονται στον ουρανοξύστη Gebouw Delftse Poort, που ήταν ο ψηλότερος ουρανοξύστης στην Ολλανδία μέχρι το 2009. Εκτός από αυτά τα δύο γραφεία, η εταιρεία διαθέτει γραφείο στην Ede (πρώην RVS), όχι όμως άλλα κεντρικά γραφεία στην Ολλανδία, ανταυτού η NN βασίζεται κυρίως σε ανεξάρτητους διαμεσολαβητές για την πώληση ασφαλίσεων. Το 2014 η ING αποφάσισε να κάνει την NN ανεξάρτητη με αρχική δημόσια προσφορά.

Παραπομπές
----------

1. ↑  ING announces rebranding of ING Insurance operations to ‘NN’ ing.com

Εξωτερικοί σύνδεσμοι
--------------------

* Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 124939340
* LCCN: no91023139
* GND: 272172-7

 |

 |
Το **Jeep Forward Control** ήταν ένα φορτηγό που παράχθηκε από την αμερικανική αυτοκινητοβιομηχανία Jeep από το 1956 μέχρι το 1965.

Το φορτηγό ήταν παρόμοια με τα βανάκια της Volkswagen από την δεκαετίες του 1960 και του 1970. Το φορτηγό παράχθηκε σε πολλές εκδοχές, αν και τα περισσότερα από αυτά τα φορτηγά δεν ήταν αρκετά καλό φτιαγμένα. Το φορτηγό ήταν και το πρώτο και τελευταίο σχετικά βαρύ φορτηγό που παράχθηκε από την εταιρεία. Συνολικά πουλήθηκαν λίγο περισσότερα από 30.000 οχήματα, χωρίς όμως να σημειώσει την εμπορική επιτυχία που ήλπιζε η εταιρεία.

Το φορτηγό αυτό παράχθηκε και στο εξωτερικό, από εταιρείες όπως η Mahindra & Mahindra Limited στην Ινδία και η VIASA στην Ισπανία, οι οποίες δημιούργησαν διάφορες παραλλαγές του. Στην Ινδία η παραγωγή του FC160 σταμάτησε το 1999, ενώ τα βαν και μίνι λεωφορείο (mini bus) Mahindra FJ-460 και FJ-470 διατηρούν τη γρίλια του Forward Control.

Παραπομπές
----------

1. ↑  Dieffenbach, Mike. A Brief History of the Forward Control Trucks of the Late 20th Century, May 2002 Αρχειοθετήθηκε 2007-10-14 στο Wayback Machine. retrieved on October 30, 2007.
2. ↑  Hornberger, Daniel. «Forward Control 160?». *The Jeep Forward Control Page*. Αρχειοθετήθηκε από το πρωτότυπο στις 1 Ιουλίου 2007.

Αναφορές
--------

* "1956 Jeep FC brochure"
Για τον Ρωμαίο ρήτορα του 1ου αιώνα, δείτε: Μάρκος Φάβιος Κοϊντιλιανός.  

Ο **Αριστείδης ο Κοϊντιλιανός** ήταν αρχαίος Έλληνας μουσικός και συγγραφέας που έζησε τον 3ο αιώνα μ.Χ.. Συνέγραψε το σύγγραμμα *Περί μουσικής* σε τρία βιβλία που σώθηκαν. Στο πρώτο βιβλίο, ο Αριστείδης ο Κοϊντιλιανός πραγματεύεται την «αρμονική» και τη «ρυθμική». Το Β΄ και το Γ΄ βιβλίο ωστόσο είναι περισσότερο φιλοσοφικού και αισθητικού περιεχομένου: Μιλούν για την επίδραση της μουσικής και των ρυθμών στα ήθη των ανθρώπων, για την αναγωγή των ρυθμών σε αριθμητικές σχέσεις, ακόμα και για τη δύναμη των αριθμών στο Σύμπαν, σύμφωνα με τις θεωρίες των Πυθαγορείων.

Η μουσική θεωρία του Αριστείδη του Κοϊντιλιανού
-----------------------------------------------

Η θεωρία του περί μουσικής αρμονίας στηρίζεται στην αναλογία και τον αριθμό. Η ανθρώπινη μουσική είναι μόνο μια ατελής μίμηση της ουράνιας αρμονίας. Η ψυχή συγκινείται από την μουσική επειδή διαθέτει την ίδια ομάδα λόγων με μια μουσική κλίμακα, επειδή κατεβαίνει από πιο καθαρές περιοχές. Η ψυχή ανάλογα με τις κλίσεις της συγκινείται περισσότερο ή λιγότερο από τα αρσενικά ή θηλυκά χαρακτηριστικά των μουσικών κλιμάκων, όπως θα επέλεγε ένα σώμα με αρσενικά ή θηλυκά χαρακτηριστικά. Η αισθητική ταξινόμηση των μουσικών φθόγγων από τον Αριστείδη τον Κοϊντιλιανό, διακρίνεται ως εξής: οι χαμηλότεροι τόνοι ειναι αρσενικοί, οι υψηλότεροι είναι θηλυκοί.
Η μουσική έχει παιδευτικούς αλλά και θεραπευτικούς σκοπούς: οι πιο κατάλληλοι για την εκπαίδευση είναι οι ΄΄ανδροπρεπείς μελωδίες΄΄. Ανάλογα με το φύλο και την ηλικία διαφοροποιείται και η επίδραση η θεραπευτική της μουσικής.

Παραπομπές
----------

1. 1 2 3  (νέα ελληνική γλώσσα) *National Library of Greece ID*. 15128. Ανακτήθηκε στις 6  Νοεμβρίου 2021.
2. 1 2  (Καταλανικά) *Gran Enciclopèdia de la Música*. Grup Enciclopèdia. 1999. 15343. Ανακτήθηκε στις 6  Νοεμβρίου 2021. ISBN-10 84-412-0232-X.
3. 1 2  διάφοροι συγγραφείς: «Enciclopedia Treccani» (Ιταλικά) Institute of the Italian Encyclopaedia. 1929. aristide-quintiliano. Ανακτήθηκε στις 6  Νοεμβρίου 2021.
4. ↑  «RISM: Répertoire international des sources musicales» (Αγγλικά) pe20001082. Ανακτήθηκε στις 6  Νοεμβρίου 2021.
5. ↑  Μ L. West, Αρχαία Ελληνική μουσική,μτφρ.Στάθης Κομνηνός, εκδ.Παπαδήμας, Αθήνα, 1999, σελ.347
6. ↑  Μ L. West, Αρχαία Ελληνική μουσική,μτφρ.Στάθης Κομνηνός, εκδ.Παπαδήμας, Αθήνα, 1999, σελ.348

Πηγές
-----

* Ιωάννης Κακαβούλιας: *Ελληνική Γραμματολογία (αρχαία και βυζαντινή)*, εκδ. Νικόδημος, Αθήνα, σελ. 45
* Μ L. West, Αρχαία Ελληνική μουσική,μτφρ.Στάθης Κομνηνός, εκδ.Παπαδήμας, Αθήνα, 1999, σελ.347-348

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 59438804
* **ΕΒΕ**: 15128
* LCCN: n82148820
* ISNI: 0000 0001 1652 5408
* GND: 100735339
* SELIBR: 174757
* SUDOC: 033379882
* BNF: cb12425154z (data)
* BIBSYS: 94010446
* BNE: XX1065699
* CiNii: DA0407010X

 |

 |
Ο **Αριστείδης Χρυσοβέργης** (ρωσικά: Аристид Фёдорович Хрисовери 1812- ;) ήταν Έλληνας αξιωματικός που οδήγησε την Ελληνική Λεγεώνα του αυτοκράτορα Νικολάου Α΄ κατά τη διάρκεια του Κριμαϊκού πολέμου.

Βιογραφία
---------

Ο Χρυσοβέργης γεννήθηκε το 1812 στην Μεσημβρία της Μαύρης Θάλασσας (σημερινό Νέσεμπαρ  της Βουλγαρίας) σε ελληνική μεσοαστική οικογένεια. Σπούδασε στην "Ελληνική Εμπορική Σχολή της Οδησσού" Το 1828 η Ρωσία κήρυξε τον πόλεμο στην Τουρκία, μετά από 7 χρόνια αιματηρού απελευθερωτικού αγώνα της Ελλάδας. Ο Χρυσοβέργης εγκατέλειψε τις σπουδές του και εντάχθηκε στις τάξεις των ελλήνων επαναστατών, προς το τέλος του πολέμου. Αργότερα συνέχισε την υπηρεσία στον ελληνικό βασιλικό στρατό.
Από την αρχή του Κριμαϊκού πολέμου ο Χρυσοβέργης εμφανίστηκε στις αρχές του 1854 στο Βουκουρέστι, και με τη βοήθεια του φίλου του, Ρώσου αξιωματικού του ναυτικού, Ιωάννη Βλασσόπουλου, συναντήθηκε με τον διοικητή του ρωσικού Στρατού στον Δούναβη στρατηγό Μ.Γκορτσάκοβ για την δημιουργία μιας ξεχωριστής μονάδας από Έλληνες εθελοντές. Με διάταγμα του Γκορτσάκοβ ο Χρυσοβέργης στάλθηκε στην μονάδα του στρατηγού Ουσακόβ στις εκβολές του Δούναβη. Οι Έλληνες εθελοντές και ο ίδιος ο Χρυσοβέργης  
δεν ήταν ντυμένοι με ρωσικές στρατιωτικές στολές, αλλά με φουσταννέλα όπως και οι αγωνιστές του 1821 .
Το καλοκαίρι του 1854, στον βραχίονα Σωλήν , ο Χρυσοβέργης με τον βαθμό του λοχαγού, και επικεφαλής 25 Ελλήνων εθελοντών έδωσε μάχη ενάντια σε βρετανικό άγημα 700 στρατιωτών. Κατά τη διάρκεια αυτής της μάχης οι Βρετανοί έχασαν έξι αξιωματικούς και 72 στρατιώτες , συμπεριλαμβανομένου του αριστοκράτη Ρίτσαρντ Πάρκερ Χάιντ IV. Αυτός ήταν ο λόγος που για την μάχη αυτή έγινε συζήτηση στο Βρετανικό Κοινοβούλιο.
Στις αρχές του 1855 η Λεγεώνα, μεταφέρθηκε στην Κριμαία και έλαβε μέρος στην επίθεση της Ευπατόριας στις 5 Φλεβάρη του 1855, όπου έχασε μερικές δεκάδες άτομα σκοτωμένους και 30 τραυματίες, συμπεριλαμβανομένων των αξιωματικών Χρυσοβέργη και Σταμάτη. Μετά την Ευπατόρια η Ελληνική Λεγεώνα συμμετείχε στην άμυνα της Σεβαστούπολης, ως μέρος της φρουράς από τις 1 Μαρτιο μέχρι τις 27 Αυγούστου 1855 και στην Μάχη του Μαύρου ποταμού στις 16 Αυγούστου, όπου ο Χρυσοβέργης έλαβε τιμητική διάκριση.
Μετά τον πόλεμο ο Χρυσοβέργης παρέμεινε στη Ρωσία και το 1864 ως απόστρατος συνταγματάρχης έκανε αναφορά προς τις ρωσικές αρχές για να στήσει ένα μνημείο για τους Έλληνες, που έπεσαν στον πόλεμο της Κριμαίας. Η πρόταση του δεν υλοποιήθηκε

Παραπομπές
----------

1. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 17 Δεκεμβρίου 2013. Ανακτήθηκε στις 18 Μαρτίου 2012.
2. ↑   [Δημήτρης Φωτιάδης ,Ή Έξωση του Όθωνα, σελ.265, Πολιτικές και Λογοτεχνικές Εκδόσεις 1965]
3. ↑  [  Αρχειοθετήθηκε 2013-12-17 στο Wayback Machine.]
4. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 17 Δεκεμβρίου 2013. Ανακτήθηκε στις 18 Μαρτίου 2012.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 256063594
* LCCN: no2015014276
* ISNI: 0000 0004 4646 488X
* GND: 1025488318

 |

 |
**Βαρβαρισμός** είναι η χρήση γλωσσικών τύπων που διαφοροποιούνται από την πρότυπη γλώσσα όπως διδάσκεται στο σχολείο με βάση τη ρυθμιστική γραμματική. Ο όρος υπονοεί αποδοκιμασία της χρήσης των συγκεκριμένων τύπων. Η γλωσσολογία, όμως, απορρίπτει τη διάκριση των γλωσσικών δομών και τύπων σε λιγότερο ή περισσότερο "ποιοτικούς". Μάλιστα, η γλώσσα εξελίσσεται μέσα από τη διάδοση και την επικράτηση τύπων που αρχικά θεωρούνταν λάθη. Οι αποκλίσεις από την πρότυπη γλώσσα συνεχίζουν, όμως, να χρησιμοποιούνται για την υποτίμηση και την αποκλεισμό όσων τους χρησιμοποιούν. 

Ο "βαρβαρισμός" αφορά επιλογές στη φωνολογία ή τη μορφολογία που αποκλίνουν από την πρότυπη γλώσσα, π.χ.: "α**ρε**οπλάνο", "επιτίθ**ο**μαι" αντί "επιτίθεμαι" και διαφέρει από το "σολοικισμό" που αφορά αποκλίσεις στη σύνταξη, π.χ.: "Το Μέγαρο Μαξίμου διαρρέει ότι θα γίνουν εκλογές σύντομα" (χρήση του αμετάβατου ρήματος ως μεταβατικού).

Ο "βαρβαρισμός" προέρχεται από τη λέξη «βάρβαρος», η οποία είναι ονοματοποιημένη λέξη από το "βαρ-βαρ" που για τους αρχαίους Έλληνες συνιστούσε κάθε ακατανόητο ήχο που άκουγαν από τις γλώσσες άλλων λαών.

Πηγές
-----

* Θεοφανοπούλου-Κοντού, Δ. 2001. 'Λάθη στη χρήση της γλώσσας: Αλήθεια και μύθος'[*νεκρός σύνδεσμος*]. Στο: Γ. Χάρης (επιμ.), *Δέκα Μύθοι για την Ελληνική Γλώσσα*. Αθήνα: Εκδόσεις Πατάκη.
* Bartsch, R.. 1987. *Norms of Language*. London: Longman.
* Μαρκόπουλος, Θοδωρής, 2006. "Η γλωσσική ιδεολογία του 'σωστού' και του 'λάθους'", σάιτ "ανορθογραφίες".
Κατά την Ελληνική Μυθολογία οι νύμφες **Αύρες** ήταν κόρες του Βορέα εξ ου και λέγονταν Βορειάδες, αποτελούσαν την ιδεατή ανθρωπόμορφη αντίληψη των ήπιων ανέμων. Οι αρχαίοι καλλιτέχνες ζωγράφοι και ιδιαίτερα αγγειογράφοι τις παρίσταναν συνήθως να επιβαίνουν στις ράχες κύκνων και να μεταχειρίζονται τα πέπλα τους υπό μορφή ιστίων (πανιών). Κατ΄ άλλη παραλλαγή ελληνικών μύθων οι νύμφες Αύρες φέρονται ως κόρες του Αιόλου (θεού των ανέμων) και της Αμφιθέας.

Οι μυθικές αυτές Αύρες ήταν έξι στον αριθμό και είχαν ισάριθμους αδελφούς με τους οποίους και αποτελούσαν ζεύγη. Μία απ΄ αυτές τις νύμφες φέρεται πως είχε επικαλεσθεί ο μυθικός ήρωας Κέφαλος για να τον βοηθήσει στο κυνήγι του την οποία η Πρόκρις (=πρώιμη κρίση) την είχε εκλάβει ως αντίζηλο.
Οι **Jane** υπήρξαν θρυλικό γερμανικό ροκ συγκρότημα, το οποίο συνεχίστηκε από διάφορα μέλη του να υπάρχει μέχρι σήμερα.

Ιστορική αναδρομή
-----------------

Η ιστορία τους ξεκινά το 1965, όταν δύο ροκ συγκροτήματα σχολιαρόπαιδων συνεργάστηκαν με το όνομα «*JP's*» για να κυκλοφορήσουν ένα τραγούδι σινκγλ και διαλύθηκαν τον ίδιο χρόνο. Στο συγκρότημα αυτό ήρθε ο Βέρνερ Ναντόλνυ (κίμπορντ) και με τη σύνθεση Κλάους Χες (κιθάρα), Πέτερ Πάνκα (ντραμς, φωνητικά) Τσάρλυ Μάουχερ (μπάσο, φωνητικά) ιδρύθηκε το γερμανικό θρυλικό κράουτροκ συγκρότημα υπό το όνομα «**Jane**». Η πρώτη τους παράσταση πραγματοποιήθηκε στις 5 Δεκεμβρίου του έτους 1970 στο Ανόβερο. Το 1971 προστέθηκε και ο Μπερντ Πουλστ (φωνητικά), ενώ ο Γκίντερ Κέρμπερ διετέλεσε παραγωγός. Το συγκρότημα κυκλοφόρησε τον πρώτο του δίσκο «*Together*», ενώ ένα χρόνο αργότερα στην ηχογράφηση του «*Here we are*» η σύνδεση του συγκροτήματος άλλαξε λόγω ασθενειών των μελών του. Μπάσο έπαιξε ο Βόλφγκαγκ Κραντς «Justice of Peace». Στο τρίτο άλμπουμ «*Jane III*» (1974) έλειψαν τα κίμπορντ, ενώ στα φωνητικά μπαίνει κυρίως ο Μάουχερ. Το συγκρότημα διαλύθηκε προσωρινά το 1994. Οι Πάνκα και Χες διεκδίκησαν δικαστικά τα δικαιώματα του ονόματος του συγκροτήματος για τον εαυτό τους, αλλά το δικαστήριο αποφάνθηκε πως θα μπορούσαν να χρησιμοποιούν το όνομα στις επόμενες δουλειές τους μόνο με προσθήκες όπως «*Peter Panka's Jane*», «*Werner Nadolny's Jane*» ή «*Klaus Hess's Jane*» (χρησιμοποιούσε και τον τίτλο «*Mother Jane*»). Το 1976 το συγκρότημα ηχογράφησε το θρυλικό «*Fire, Water, Earth and Air*» το οποίο ακολουθήθηκε από το «*Between Heaven and Hell*» ένα χρόνο αργότερα, και το «*Jane live at home*» το οποίο έγινε αργυρό. Στις αρχές του 1980 οι πωλήσεις του γκρουπ έπεσαν. Ωστόσο, το συγκρότημα συνέχισε να κυκλοφορεί δίσκους και να δίνει παραστάσεις.

Δισκογραφία
-----------

### Άλμπουμ

* Together (1972)
* Here we Are (1973)
* Jane III (1974)
* Lady (1975)
* Fire, Water, Earth & Air (1976)
* Live at Home (1976)
* Between Heaven and Hell (1977)
* Age of Madness (1978)
* Sign No. 9 (1979)
* Jane (1980)
* Germania (1982)
* Beautiful Lady (1986)
* Jane live '88 (1989)
* Jane live '89 (1990)
* Resurrection (1996) Peter Panka’s Jane
* Back again (2000) Lady Jane
* Mother Jane comes alive (2000) Klaus Hess' Mother Jane
* Genuine (2002)
* Live 2002 (2002) Peter Panka’s Jane
* Shine on (2003) Peter Panka’s Jane
* Voices (2006) Peter Panka’s Jane
* Voices „überarbeitete Ausgabe" (2007) Peter Panka’s Jane
* Live at Metas (2007) Peter Panka’s Jane
* Tribute to PETER PANKA, DVD vom concert in Hannover 2007
* Live at Home Revisited (2008)
* Proceed with Memories (2009) Werner Nadolny’s Jane
* In Dreams (2009) Klaus Hess' Mother Jane
* Traces (2009) Peter Panka's Jane
* Klaus Hess' Mother Jane (2010) Hungry 4 Live Part I

Εξωτερικοί σύνδεσμοι
--------------------

* Επίσημη ιστοσελίδα των Peter Panka's Jane
* Ιστοσελίδα του Jane Fan Club
* Επίσημη ιστοσελίδα των Klaus Hess' Mother Jane
Το ***Tomb Raider: The Angel of Darkness*** είναι παιχνίδι δράσης-περιπέτειας, το έκτο μέρος στη σειρά *Tomb Raider*, που ενεργεί ως άμεση συνέχεια των *Tomb Raider Chronicles* και *The Last Revelation*. Αναπτύχθηκε από την Core Design και διανεμήθηκε από την Eidos Interactive. Το παιχνίδι κυκλοφόρησε το 2003 για τα Microsoft Windows, το PlayStation 2 και το Mac OS X και ήταν ο πρώτος τίτλος του *Tomb Raider* που κυκλοφόρησε για την κονσόλα PlayStation 2. Η ιστορία ακολουθεί τη Lara Croft καθώς προσπαθεί να αθωωθεί από την υποψία για το φόνο του πρώην μέντορά της, Werner Von Croy, ενώ ερευνά τις δραστηριότητες μιας αιρετικής ομάδας μαύρης μαγείας.

Η ανάπτυξη του παιχνιδιού ξεκίνησε τρία χρόνια πριν την κυκλοφορία. Η πρόθεση ήταν να δημιουργηθεί ένα διαφορετικό παιχνίδι από τις προηγούμενες καταχωρήσεις στη σειρά, το οποίο θα μπορούσε να ανταγωνιστεί καλύτερα με νεότερα παιχνίδια δράσης, και να αξιοποιήσει πλήρως τις δυνατότητες της έκτης γενιάς πλατφορμών παιχνιδιών. Η παραγωγή ήταν γεμάτη με δυσκολίες και το παιχνίδι τελικά καθυστέρησε δύο φορές. Όταν κυκλοφόρησε, το παιχνίδι πούλησε 2,5 εκατομμύρια αντίτυπα παγκοσμίως, αλλά έλαβε μικτές έως αρνητικές κριτικές για τους φτωχούς χειρισμούς και τα πολλαπλά σφάλματα. Μετά την κυκλοφορία του παιχνιδιού, διαλύθηκε μια πιθανή τριλογία, και η ανάπτυξη της σειράς μεταφέρθηκε στην Crystal Dynamics για τις επόμενες καταχωρήσεις της σειράς.

Παραπομπές
----------

1. 1 2  «The Making Of Tomb Raider: Angel of Darkness (2003)». Internet Archive. 15 Ιανουαρίου 2003. Ανακτήθηκε στις 13 Μαρτίου 2014.
2. 1 2 3  Core Design (20 June 2003). *Tomb Raider: The Angel of Darkness*. **PlayStation 2, Microsoft Windows**. Eidos Interactive, Scene: Credits.
3. ↑  «My contribution to Tomb Raider VI – Angel of Darkness as Lead writer». Murti Schofield. Αρχειοθετήθηκε από το πρωτότυπο στις 4 Ιανουαρίου 2012. Ανακτήθηκε στις 12 Μαρτίου 2014.
Αριστερή όχθη Ουκρανία
**Αριστερή Όχθη της Ουκρανίας** (ουκρανικά: Лівобережна Україна‎; ρωσικά: Левобережная Украина‎; πολωνικά: Lewobrzeżna Ukraina‎) αποκαλείται ιστορικά το τμήμα της Ουκρανίας στην αριστερή (ανατολική) όχθη του ποταμού Δνείπερου, που περιλαμβάνει τις σύγχρονες περιφέρειες του Τσερνίχιβ, της Πολτάβα και του Σούμι, καθώς και τα ανατολικά μέρη του Κιέβου και του Τσερκάσι.

Ο όρος εμφανίστηκε το 1663 με την εκλογή του Ivan Bryukhovetsky (Μπρέιχαβέτσκι) ως Αταμάνου της Ουκρανίας αντί του Pavlo Teteria. Ο Μπρέιχαβέτσκι ήταν ο πρώτος γνωστός αταμάνος της «αριστερής όχθης της Ουκρανίας» στην περιοχή που ήταν υπό ρωσική επιρροή.

Μέχρι τα μέσα του 17ου αιώνα, η περιοχή ανήκε στη Κοινοπολιτεία Πολωνίας-Λιθουανίας, και από τη Συνθήκη του Περεγιάσλαβ του 1654, *τέθηκε* υπό Ρωσικό έλεγχο εκτός από το νότιο τμήμα της (μέρος της *Ταυρίδας*). Ο Ρωσικός έλεγχος επιβεβαιώθηκε αργότερα με τη Συνθήκη του Ανδρούσοβο ( 1667) και τη Συνθήκη για την Αιώνια Ειρήνη (1686) μεταξύ της Κοινοπολιτείας Πολωνίας-Λιθουανίας και του Βασιλείου της Ρωσίας. Υπό τη ρωσική κυριαρχία, η Αριστερή Όχθη της Ουκρανία απολάμβανε αρχικά έναν βαθμό αυτονομίας εντός του Βασιλείου (από το 1721, Αυτοκρατορική Ρωσία ) ως Χετμανάτο των Κοζάκων, το οποίο καταργήθηκε σταδιακά κατά τη διάρκεια του δέκατου όγδοου αιώνα, όταν καταστράφηκε το κράτος της Ζαπορίζια. [1]

*

Bιβλιογραφικές αναφορές
-----------------------

1. ↑  Orest Subtelny; Ukraine History; University of Toronto Press; 2000. (ISBN 0-8020-8390-0). pp 117-145-146-148
Η **αντικειμενική αξία ακινήτου** είναι ένα αμάχητο φορολογικό τεκμήριο της αξίας ενός ακινήτου και εκφράζεται σε αξία ανά τετραγωνικό μέτρο. Οι αντικειμενικές αξίες εκδίδονται από το Υπουργείο Οικονομικών και διαφοροποιούνται ανάλογα με την τοποθεσία του ακινήτου. Ακόμη και εντός του ίδιου Δήμου μπορεί να υπάρχουν διαφοροποιήσεις ανάλογα με τις ζώνες στις οποίες χωρίζεται ένας Δήμος. Το κέντρο του Δήμου συνήθως συγκεντρώνει και τις υψηλότερες αξίες λόγω της εμπορικότητάς του, αν και είναι πολλά τα παραδείγματα στους μεγάλους σε έκταση Δήμους, όπου απομονωμένες συνοικίες διαμορφώνουν ξεχωριστό στυλ δόμησης και δημογραφικά-οικονομικοκοινωνικά χαρακτηριστικά, συγκεντρώνοντας ακόμη μεγαλύτερες αξίες.

Κύρια λειτουργία των αντικειμενικών αξιών είναι η αποφυγή της φοροδιαφυγής κατά την πώληση ή δωρεά ακινήτων. Κατά την κατάρτιση των συμβάσεων αυτών οφείλει να καταβάλλεται στην Εφορία φόρος ανάλογα με την αξία του ακινήτου, όπως αυτή αποτυπώνεται στο συμβόλαιο. Συχνά όμως τα μέρη συμφωνούν στην αναγραφή εικονικού τιμήματος στο συμβόλαιο, ώστε να καταβάλουν μικρότερο φόρο και μικρότερα συμβολαιογραφικά έξοδα και έξοδα μεταγραφής. Με τη θέσπιση των αντικειμενικών αξιών ορίζεται από το κράτος το κατώτατο όριο της αξίας που μπορεί να έχει ένα ακίνητο σε μία συναλλαγή, ώστε να δύναται να ορίζει η Εφορία το ελάχιστο αντίτιμο που δηλώνει ο αγοραστής ή ο δωρητής του ακινήτου.

Οι αντικειμενικές αξίες δεν ανταποκρίνονται, παρ' όλα αυτά, πάντα στην πραγματική αξία της συναλλαγής, αφού στην πράξη είναι πάντα χαμηλότερες από την αγοραία αξία του ακινήτου. Επίσης αποτελούν απλώς τεκμήριο για φορολογικούς λόγους: δεν εμποδίζονται τα μέρη να συμφωνήσουν υψηλότερο τίμημα και να καταβάλουν υψηλότερο φόρο. Αν συμφωνήσουν όμως χαμηλότερο της αντικειμενικής αξίας τίμημα, θα καταβάλουν τον φόρο που αναλογεί στην αντικειμενική αξία. 

Στις εντός σχεδίου πόλεως περιοχές χρησιμοποιούνται τιμές ζώνης (ανάλογα με τις ζώνες στις οποίες χωρίζεται ένας Δήμος) και στις εκτός σχεδίου, τιμές εκκίνησης (που προσδιορίζονται από την εφορία). Σε περιοχές που είναι εκτός σχεδίου πόλεως οι αξίες εκτιμώνται συγκριτικά (από πώληση διπλανού οικοπέδου και σύγκριση των χαρακτηριστικών τους.)
Η **αχονδροπλασία** είναι μια κυρίαρχη γενετική διαταραχή που συχνά προκαλείται από τον νανισμό. Οι νάνοι με αχονδροπλασία έχουν ύψος περίπου 131 εκ. για τους άνδρες και 123 εκ. για τις γυναίκες.

Η νόσος εμφανίζεται σε έναν ανά 25.000 ανθρώπους.

Κλινικά χαρακτηριστικά
----------------------

Τα κλινικά χαρακτηριστικά της αχονδροπλασίας:

* Ασύμμετρο, μικρό ανάστημα
* Μείωση του μεγέθους των άμεσων άκρων
* Μικρά δάχτυλα χεριών και ποδιών
* Μεγάλο κεφάλι με προεξέχον μέτωπο
* Κύφωση ή Λόρδωση
* Παραμόρφωση ποδιών
* Συχνές μολύνσεις των αυτιών και άπνοια κατά την διάρκεια του ύπνου
* Υποπλασία του προσώπου

Αίτια
-----

Η αχονδροπλασία κληρονομείται με αυτοσωμικό επικρατή τρόπο κατόπιν μετάλλαξης στο γονίδιο 3, που προκαλεί αντικανονική ανάπτυξη των χόνδρων. Μεταλλάξεις των γονιδίων μπορεί να συμβούν όταν κάποιος αποκτά παιδί σε μεγάλη ηλικία (άνω των 30). Έρευνες έχουν δείξει ότι οι μεταλλάξεις των γονιδίων κληρονομούνται αποκλειστικά από τον πατέρα κατά την διάρκεια της σπερματογένεσης. 

Υπάρχουν ακόμα δύο σύνδρομα με γενετική βάση παρόμοια με την αχονδροπλασία, η υποχονδροπλασία και η θανατηφόρος δυσπλασία.

Διάγνωση και Θεραπεία
---------------------

### Διάγνωση

Η αχονδροπλασία μπορεί να ανιχνευθεί κατά την διάρκεια της εγκυμοσύνης μέσω γονικού υπερήχου. Εξέταση DNA πραγματοποιείται για να ανιχνεύσει κάποιες μεταλλάξεις γονιδίων. Άλλα χαρακτηριστικά της αχονδροπλασίας είναι η χαμηλή κίνηση και ο χαμηλός μυικός τόνος. Ένα αίτιο του χαμηλού μυικού τόνου είναι ότι το βρέφος δεν περπατά πριν τους 24 ή 26 μήνες. Εξαιτίας του χαμηλού ύψους, η εμμονή σχετίζεται συχνά με την διαταραχή. Τα παιδιά εμφανίζουν συχνά μολύνσεις των αυτιών (ωτίτιδα).

### Θεραπεία

Προς το παρόν δεν υπάρχει κάποια θεραπεία για την αχονδροπλασία.

Παρόλο που χρησιμοποιούνται από αυτούς που δεν έχουν αχονδροπλασία για να βοηθηθούν με το ύψος τους, οι ορμόνες δεν θα βοηθήσουν τα άτομα με αχονδροπλασία. Ωστόσο υπάρχει μια χειρουργική επέμβαση που μπορεί να μεγαλώσει τα άκρα των ατόμων με αχονδροπλασία. Με την μέθοδο επιμήκυνσης των οστών, η μέθοδος ilizarov.Με μεγάλη επιτυχία.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αχονδροπλασία** |

* Description of Achondroplasia from the Wellcome Trust Human Genome site
* Genetics of Achondroplasia
* Achondroplasia by Kathleen Tozer, M.D. & Bart Keogh, M.D. University of Washington Department of Radiology
* Approach to Skeletal Dysplasias
* Restricted Growth Association UK
* Little People of America
* *Little People: Learning to See the World Through My Daughter's Eyes*[*νεκρός σύνδεσμος*], a book by Dan Kennedy
* What is Normal?Raising a child with Achondroplasia, a form of dwarfism by Tonya Sweat
* Information about achondroplasia
Το **Μουσείο θυσίας αγωνιστών ΕΟΚΑ** είναι μουσείο στο χωριό Κούρδαλι της Επαρχίας Λευκωσίας στην Κύπρο. Τα εκθέματα του μουσείου αφορούν την περίοδο 1955-1959 και τον Απελευθερωτικό αγώνα της Κύπρου από τους Βρετανούς,

Το μουσείο στεγάζεται σε παλιό ανακαινισμένο σπίτι που αποτελούσε καταφύγιο αγωνιστών και αποθήκη πυρομαχικών. Το σπίτι ανήκε στην οικογένεια Πατσαλίδη όπου την Παρασκευή 20 Ιουνίου 1958 ανατινάχτηκαν μέσα σε αυτό τέσσερις αγωνιστές την στιγμή που ετοίμαζαν εκρηκτικά για κάποια επικείμενη δολιοφθορά. Στο σπίτι σήμερα φυλάσσονται και εκτίθενται προσωπικά αντικείμενα των αγωνιστών. Πεσόντες ήταν οι Παναγιώτης Γεωργιάδης, Ανδρέας Πατσαλίδης, Κώστας Αναξαγόρα και Αλέκος Κωνσταντίνου.

Παραπομπές
----------

1. 1 2 3  Μουσείο θυσίας αγωνιστών της ΕΟΚΑ | Visit Solea, ανακτήθηκε 26 Δεκεμβρίου 2019
2. ↑  Εκεί που πέρασε η λαίλαπα…, ανακτήθηκε 26 Δεκεμβρίου 2019
3. ↑  Μνημειακοί – Μουσειακοί χώροι του αγώνα της ΕΟΚΑ 1955-59, ανακτήθηκε 26 Δεκεμβρίου 2019
**Αντικειμενικός σκοπός** ή συντομότερα **ΑΝΣΚ** στη στρατιωτική ορολογία, είναι το πραγματικό επιδιωκόμενο αποτέλεσμα μιας στρατιωτικής επιχείρησης οποιουδήποτε μεγέθους. Διακρίνεται σχετικά σε στρατηγικό, επιχειρησιακό και τακτικό σκοπό, ανάλογα με τη σημασία που θα έχει η δυνατότητα εκπλήρωσής του. 

Πολλές φορές, ιδιαίτερα στη σύγχρονη εποχή με τη μεγάλη ανάπτυξη των τακτικών και του εξοπλισμού, ο στρατηγικός ΑΝΣΚ μιας ευρείας ενέργειας προϋποθέτει την εκπλήρωση πολλών επιμέρους επιχειρησιακών ΑΝΣΚ, και οι τελευταίοι με τη σειρά τους την εκπλήρωση πολλών κλιμακωτών τακτικών ΑΝΣΚ.

Χρησιμοποιώντας ως παράδειγμα τη συμμαχική Απόβαση της Νορμανδίας:

* Στρατηγικός ΑΝΣΚ ήταν η κατάληψη των νορμανδικών ακτών, ώστε να μπορούν οι Σύμμαχοι να μεταφέρουν άνδρες και οχήματα από τη Μεγάλη Βρετανία στην ηπειρωτική Ευρώπη, τα οποία θα συγκρούονταν με τη Βέρμαχτ.

* Ο στρατηγικός ΑΝΣΚ προϋπέθετε τουλάχιστον έξι επιμέρους επιχειρησιακούς ΑΝΣΚ: την παραπλάνηση των γερμανών για την ημέρα και ώρα της απόβασης, καθώς και την κατάκτηση των πέντε οχυρωμένων παραλιών της περιοχής.

* Κάθε επιχειρησιακός ΑΝΣΚ της επιχείρησης εκείνης προϋπέθετε πολλούς επιμέρους τακτικούς ΑΝΣΚ, όπως: αποδυνάμωση της αμυντικής ισχύος της καθεμιάς γερμανικής θέσης με ταυτόχρονο αεροπορικό βομβαρδισμό πριν την απόβαση, προηγούμενη διάνοιξη διαδρόμων από ναρκαλιευτικά για την ασφαλή περαίωση των πεζοναυτών από την Αγγλία στην αντίστοιχη παραλία, παράλληλο βομβαρδισμό από αέρα και θάλασσα προς κάλυψη των αποβατικών δυνάμεων, και τελική κατάληψη του οχυρωμάτων της παραλίας υπό συνεχές «πυρ και κίνηση» και μάχη σχεδόν σώμα με σώμα.

Ο σαφής προσδιορισμός και ανάλυση του αντικειμενικού σκοπού αποτελεί τη βασική προετοιμασία μιας πολεμικής ενέργειας, είτε πρόκειται για ολόκληρη εκστρατεία είτε για απλή εμπλοκή μιας μικρής ομάδας με τον εχθρό. Καθορίζει τα πάντα, από το είδος και το μέγεθος του έμψυχου δυναμικού που θα χρησιμοποιηθεί, τα μέσα και ο εξοπλισμός που θα του διατεθούν, μέχρι τον τρόπο κίνησης στο πεδίο της μάχης και την υποστήριξη που θα λάβει από φίλιες δυνάμεις. Ιδιαίτερα στις επιχειρήσεις μεγάλης κλίμακας, όπου συχνά συμμετέχουν ανομοιογενείς ή και άγνωστες μεταξύ τους μονάδες (π.χ. η απόβαση, όπου συμμετέχουν ταυτόχρονα και οι τρεις κλάδοι των ενόπλων δυνάμεων), ο προσδιορισμός του ΑΝΣΚ είναι ο βασικός όρος για τον επιτυχημένο συντονισμό τους.

Πηγές
-----

* Σχολή Αποβατικών Επιχειρήσεων, (περιοδική) του Π.Ν. (σημειώσεις)
* Σχολή Ναυτικού Πολέμου, (σημειώσεις)
* "Στρατιωτική Τακτική" Εγχειρίδιο ΓΕΣ (1980)
Συντεταγμένες: 63°49′38″N 20°16′5″E﻿ / ﻿63.82722°N 20.26806°E﻿ / 63.82722; 20.26806

Το **Μουσείο κιθάρας του Ούμεο** είναι μουσείο στο κέντρο του Ούμεο, στη Σουηδία. Στεγάζεται σε κτήριο χτισμένο από πλίνθους και άρχισε να λειτουργεί τον Ιανουάριο του 2014 δια μέσου του Ευρωπαϊκού προγράμματος πολιτιστικής πρωτεύουσας. Στο παρελθόν εκεί στεγαζόταν το σχολείο Βασασκόλαν. Ο χώρος μοιράζεται με ένα κλαμπ ροκ μουσικής, ένα εστιατόριο και ένα μαγαζί πώλησης μουσικής. Η συλλογή του μουσείου περιλαμβάνει ηλεκτρικές κιθάρες της δεκαετίας του 50 και 60 όπως ενισχυτές και αντικείμενα τα οποία σχετίζονται με την ιστορία της ηλεκτρικής κιθάρας. Η συλλογή των εκθεμάτων αποτελούσαν την ιδιωτική συλλογή των δίδυμων αδελφών Μίκαελ και Σάμουελ Όντεν. Τα αδέλφια αγόρασαν τις πρώτες κιθάρες τη δεκαετία του 1970.

Παραπομπές
----------

1. ↑  «Den hemliga gitarrsamlingen» (στα Swedish). Umea.se. Αρχειοθετήθηκε από το πρωτότυπο στις 22 Μαρτίου 2014. Ανακτήθηκε στις 21 Μαρτίου 2014. CS1 maint: Μη αναγνωρίσιμη γλώσσα (link)

Εξωτερικοί σύνδεσμοι
--------------------

* επίσημη ιστοσελίδα Μουσείου.
Στη φιλοσοφία, η **αντικειμενικότητα** έχει την έννοια της αλήθειας ανεξάρτητη από την ατομική πεποίθηση, που προκαλείται από την αντίληψη, τα συναισθήματα ή τη φαντασία κάποιου. Μια τοποθέτηση θεωρείται ότι έχει αντικειμενική αλήθεια όταν οι προϋποθέσεις της αλήθειας πληρούνται χωρίς προκατάληψη. Η επιστημονική αντικειμενικότητα αναφέρεται στην ικανότητα κρίσης χωρίς μεροληψία ή επιρροή. Η αντικειμενικότητα στο ηθικό πλαίσιο απαιτεί την αξιολόγηση των ηθικών κωδίκων με βάση την ευημερία των ανθρώπων στην κοινωνία που την ακολουθούν. Η ηθική αντικειμενικότητα απαιτεί επίσης σύγκριση ηθικών κωδίκων μεταξύ τους μέσω ενός συνόλου καθολικών γεγονότων και όχι μέσω υποκειμενικότητας.

Ο Πλάτων θεωρούσε τη γεωμετρία προϋπόθεση του ιδεαλισμού που πραγματεύεται με την καθολική αλήθεια. Θεωρούσε ότι οι απόψεις ανήκουν στη μεταβαλλόμενη σφαίρα των ευαισθησιών.

Παραπομπές
----------

1. ↑  Rescher, Nicholas (January 2008). «Moral Objectivity». *Social Philosophy and Policy* **25** (1): 393–409. doi:10.1017/S0265052508080151.
Το σύμβολο του SI
**Μονάδα μέτρησης** ονομάζεται το μέγεθος μιας ποσότητας που χρησιμοποιείται ως πρότυπο για τη μέτρηση του ιδίου είδους ποσότητας. Οποιαδήποτε άλλη ποσότητα αυτού του είδους μπορεί να εκφραστεί ως πολλαπλάσιο ή υποπολλαπλάσιο της μονάδας μέτρησης. Επί παραδείγματι, το μήκος είναι ένα φυσικό μέγεθος. Το μέτρο είναι μονάδα που αντιπροσωπεύει ένα ορισμένο προκαθορισμένο μήκος. Όταν λέμε 10 μέτρα, στην πραγματικότητα εννοούμε 10 φορές το ορισμένο προκαθορισμένο μήκος που ονομάζεται "μέτρο". Η μέτρηση είναι μια διαδικασία προσδιορισμού της ποσότητας μιας φυσικής ποσότητας συναρτήσει της βασικής ποσότητας αναφοράς του ιδίου είδους.

Τα αρχαιότερα γνωστά συστήματα μέτρησης φαίνεται ότι δημιουργήθηκαν κάποια στιγμή μεταξύ 4ης χιλιετίας πΧ και 3ης χιλιετία π.Χ. μεταξύ των λαών της Μεσοποταμίας και της Αιγύπτου.

Το βάρος αναφέρεται στη Βίβλο (Λευιτικό 19: 35–36).

Παραπομπές
----------

1. ↑  «Units of Measurement». *www.ibiblio.org*.
2. ↑  Young, Hugh D· Freedman, Roger A. (2012). *University Physics* (13 έκδοση). Pearson Education Inc. ISBN 978-0-321-69686-1.
Το **Javelin** **Medium Antiarmor Weapon System** είναι ο πρώτος κατευθυνόμενος πύραυλος αντιαρματικού που αναπτύχθηκε στις Ηνωμένες Πολιτείες και υιοθετήθηκε από τις Ένοπλες Δυνάμεις των ΗΠΑ.  Το όπλο μπορεί να λειτουργήσει από έναν στρατιώτη σε θωρακισμένους στόχους.  Αφού ο στρατιώτης συλλάβει τον στόχο, ο πύραυλος κατευθυνόμενος με υπέρυθρες κατευθύνεται προς τον στόχο.

Το σύστημα εισήχθη στον στρατό των Ηνωμένων Πολιτειών και στο Σώμα Πεζοναυτών των Ηνωμένων Πολιτειών το 1996 ως αντικατάσταση του FGM-77 Dragon και τώρα εξάγεται σε περίπου δώδεκα πολιτείες. 

Το οπλικό σύστημα αποτελείται από μια συσκευή παρατήρησης και απόκτησης στόχων και τον σωλήνα εκτόξευσης, που περιέχει το βλήμα. Αυτό περιλαμβάνει επίσης πακέτα μπαταριών και πακέτα ψύξης. Δύο συστήματα εκπαίδευσης είναι διαθέσιμα για εκπαίδευση

Ο Δείκτης Συστήματος των Ενόπλων Δυνάμεων των ΗΠΑ για τον κατευθυνόμενο πύραυλο που χρησιμοποιείται είναι **FGM-148** .

Παραπομπές
----------

1. ↑  *FGM-148 Javelin.* In: *warfare.ru.* Abgerufen am 11. August 2008 (englisch).
2. ↑  *JAVELIN MEDIUM ANTIARMOR WEAPON SYSTEM – FM 3-22.37*, Headquarters Department of the Army, Washington D.C. 23. Januar 2003, Kapitel 1-1.
3. ↑  *FGM-148 Javelin.* In: *warfare.ru.* Abgerufen am 11. August 2008 (englisch).
Το **Μουσείο της Καμάργκ** ευρίσκεται στο Μα ντυ Πον-ντε-Ρουστί (σε απόσταση περίπου 10 χλμ. από την Αρλ μέσω της νομαρχιακής οδού 570 με κατεύθυνση το Σαιντ-Μαρί-ντε-λα-Μερ)

Ιστορία
-------

Το 1973, το Ίδρυμα του Περιφερειακού Φυσικού Πάρκου της Καμάργκ αγόρασε οικόπεδα και κτίρια του Μα ντυ Πον-ντε-Ρουστί, προκειμένου να τα μετατρέψει σε ένα μουσείο αφιερωμένο στην Καμάργκ. Σήμερα, είναι ένα Μικτό Συνδικάτο το οποίο διαχειρίζεται το Περιφερειακό Φυσικό Πάρκο της Καμάργκ.

Λειτουργία
----------

Το μουσείο αυτό εξιστορεί την εξέλιξη των ανθρώπινων δραστηριοτήτων στο Δέλτα του Ροδανού. Ένα μονοπάτι για πεζούς, μήκους 3,5 χλμ. δίνει την δυνατότητα στον επισκέπτη να ανακαλύψει τις διάφορες πτυχές της σημερινής Καμάργκ, καθώς και τα διάφορα εναλλασσόμενα φυσικά τοπία της περιοχής: καλλιέργειες, βοσκότοποι και έλη.

Το μουσείο προσφέρει, μεταξύ άλλων, προσωρινές εκθέσεις, ξεναγήσεις, εργαστήρια για παιδιά.

Παραπομπές
----------

1. ↑  www.museedelacamargue.com/index.php/english-version. Ανακτήθηκε στις 1  Μαρτίου 2023.
2. ↑  www.legifrance.gouv.fr/affichTexte.do?cidTexte=LEGITEXT000005666687&dateTexte=20161215.

Εξωτερικοί σύνδεσμοι
--------------------

* Το Μουσείο της Καμάργκ στην ιστοσελίδα του Περιφερειακού Πάρκου της Καμάργκ
* Επίσημη ιστοσελίδα του Μουσείου της Καμάργκ

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 127398527
* SUDOC: 026434474
* BNF: cb11868266b (data)

 |

 |

Συντεταγμένες: 43°37′24″N 4°31′37″E﻿ / ﻿43.62333°N 4.52694°E﻿ / 43.62333; 4.52694
Το **Μουσείο Χαλκού Τρίπολης** βρίσκεται στην οδό Χρονά 18 στην Τρίπολη Αρκαδίας και περιέχει εκατοντάδες χάλκινα αντικείμενα φτιαγμένα από χαλκό. Το μουσείο είναι είναι αποτέλεσμα εργασίας του Τάσου Μπιρμπίλη, που μετέτρεψε το πατρικό του σπίτι σε μουσείο και συνέλεξε εκατοντάδες χάλκινα αντικείμενα από όλη την Αρκαδία. Εργαλεία, μηχανές, καθημερινά σκεύη, λεπτουργήματα, όλα με κοινό χαρακτηριστικό ότι είναι φτιαγμένα από χαλκό. Ο συλλέκτης αυτός βρίσκεται συνήθως στα απογεύματα στην προσφιλή του συλλογή και τη φροντίζει. Το μουσείο είναι επισκέψιμο κατόπιν συνεννοήσεως με τον συλλέκτη.

Πηγές
-----

Ιστοσελίδα traveltripolis, Δήμου Τρίπολης Αρχειοθετήθηκε 2016-03-04 στο Wayback Machine.
H **(Αυγούστα) Αναστασία Γκεντιμίνοβνα**, ρωσ. Анастаси́я Гедими́новна (π. 1320 - 1345) από τον Οίκο των Γκεντιμινιδών ήταν κόρη του μεγάλου δούκα της Λιθουανίας και με τον γάμο της έγινε μεγάλη πριγκίπισσα της Μόσχας.

Το τέλος της Αναστασίας Γκεντιμίνοβνας. *Εμπρόσθιο Χρονικό*, σελ. 13.

Βιογραφία
---------

Ήταν μάλλον κόρη του Γκεντιμίνας μεγάλου δούκα της Λιθουανίας. Δεν υπάρχει άμεση απόδειξη γι' αυτό, αλλά επειδή έκανε σπουδαίο γάμο, οι πιο πολλοί ιστορικοί συμπεραίνουν ότι ήταν μέλος της οικογένειας του Γκεντιμίνας. Γεννήθηκε μάλλον το διάστημα 1316-21.

Βαπτίστηκε Ορθόδοξη με το όνομα Αναστασία, με σκοπό να παντρευτεί τον Συμεών το 1333. Αυτός έγινε μεγάλος πρίγκιπας της Μόσχας το 1341. Ο γάμος ήταν μεγάλης σπουδαιότητας, διότι η Ρωσία και η Λιθουανία έριζαν σφοδρά για την υπεροχή στη Ρουθηνία. Ωστόσο οι συγκρούσεις επαναλήφθηκαν δύο έτη μετά τον γάμο, το 1335.

Το 1345 ο αδελφός της Γιαουνούτις μέγας δούκας της Λιθουανίας εκτοπίστηκε από τον μεαλύτερο αδελφό Αλγκίρντας και ζήτησε τη συνδρομή της. Λίγο πριν το τέλος της, η Αναστασία έγινε μοναχή. Τάφηκε στο Κρεμλίνο της Μόσχας σε έναν ναό μονής, που είχε χρηματοδοτήσει.

Οικογένεια
----------

Παντρεύτηκε το 1333 τον Συμεών μεγάλο πρίγκιπα της Μόσχας και είχε τέκνα;

* Βασίλι, Κονσταντίν, απεβ. νήπια.
* Βασιλίσα, παντρεύτηκε τον Μικαήλ Βασίλιεβιτς του Κασίν, έναν πρίγκιπα από το Τβερ που αντιμαχόταν τη Λιθουανία.

Παραπομπές
----------

1. ↑  Ανακτήθηκε στις 23  Νοεμβρίου 2018.

Πηγές
-----

* Rowell, S. C. (1994). Lithuania Ascending: A Pagan Empire Within East-Central Europe, 1295–1345. Cambridge Studies in Medieval Life and Thought: Fourth Series. Cambridge University Press. pp. 89–93. ISBN 978-0-521-45011-9.
Το ***Jersey Devil*** είναι ένα τρισδιάστατο βιντεοπαιχνίδι δράσης, ανεπτυγμένο στον Καναδά από τη Behaviour Interactive για το PlayStation. Κυκλοφόρησε στις 12 Δεκεμβρίου 1997 στην Ευρώπη, στις 31 Μαΐου 1998 στη Βόρεια Αμερική και στις 24 Ιουνίου 1999 στην Ιαπωνία. Κυκλοφόρησε και για τα Microsoft Windows το 1998.

Σενάριο
-------

Ο Jersey Devil, κύριος χαρακτήρας του παιχνιδιού, είναι ένας δαίμονας του Τζέρσεϊ (θρυλικό πλάσμα που για αρκετούς αιώνες θεωρείται ότι κατοικεί στη βόρεια περιοχή του Νιου Τζέρσεϊ των Ηνωμένων Πολιτειών), αν και έχει πολλά χαρακτηριστικά νυχτερίδας. Αποστολή του είναι να σταματήσει τον δόκτορα Knarf και τον στρατό του από μεταλλαγμένα λαχανικά και προϊστορικά τέρατα. Για να πετύχει την αποστολή του και να νικήσει τους εχθρούς, χρησιμοποιεί γροθιές, άλματα και διάφορες άλλες τεχνικές.

Τρόπος παιχνιδιού
-----------------

Υπάρχουν έξι περιοχές στο παιχνίδι και η κάθε μία περιέχει από τρία επίπεδα: δύο κύρια και ένα μυστικό επίπεδο μπόνους, το οποίο ξεκλειδώνεται εάν η δύναμη νίτρο του χαρακτήρα είναι σε αρκετά υψηλό επίπεδο. Σε πολλές περιοχές του παιχνιδιού, για να προχωρήσει ο παίκτης είναι αναγκαία η απόκτηση και των πέντε γραμμάτων του ονόματος Knarf, προσθέτοντας έτσι ένα στοιχείο παζλ στο παιχνίδι.

Υποδοχή
-------

Το παιχνίδι έλαβε ανάμεικτες κριτικές, κυρίως αρνητικές. Οι επικρίσεις επικεντρώθηκαν ιδιαίτερα στην κάμερα και τα γραφικά του. Παρά ταύτα, η μουσική του παιχνιδιού επαινέθηκε από πολλούς.

Παραπομπές
----------

1. ↑  (Αγγλικά) *redump.org*.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 27 Ιανουαρίου 2012. Ανακτήθηκε στις 3 Δεκεμβρίου 2013.
3. 1 2
Το αρχαίο θέατρο του Διονύσου όπου είχε ανεγερθεί ο ανδριάντας του Αστυδάμαντος
Ο **Αστυδάμας** ήταν αρχαίος Αθηναίος τραγικός ποιητής του 4ου αιώνα π.Χ.. Ήταν γιος του επίσης ποιητή Μαρσίμου και από την ίδια οικογένεια του Αισχύλου.

Όπως παραδίδει ο Διόδωρος η πρώτη παράσταση έργου του που έδωσε ο Αστυδάμας τοποθετείται το 397 π.Χ.. Λέγεται πως οι περισσότερες πληροφορίες που αναφέρονται γι΄ αυτόν τον ποιητή στο Λεξικό του Σουίδα τόσο για τον αριθμό των έργων που έγραψε, αναφέρονται 240 δράματα, όσο και για τις νίκες που έλαβε, περίπου 15, προέρχονται ίσως από τον "Βίο του Αστυδάμαντος" του Αστυδάμαντος του νεότερου, (του γιου του), που αποδίδονται σε λάθος στον ποιητή αυτόν.

Ανεξάρτητα όμως των παραπάνω ο Αστυδάμας το 340 π.Χ. τιμήθηκε ιδιαίτερα στη νίκη του με το δράμα "Παρθενοπαίος" όπως αποκαλύφθηκε σε βάση του ανδριάντα του που είχαν ανεγείρει οι Αθηναίοι στο αρχαίο θέατρο του Διονύσου. Επίσης την πλοκή του έργου του "Αλκμαίων" είχε επαινέσει και ο Αριστοτέλης στην *Ποιητική* του.

Παραπομπές
----------

1. 1 2  «Astydamas» (Ρωσικά)

Πηγές
-----

* *Πάπυρος Λαρούς Μπριττάνικα* τ. 12ος, σ. 86
* *Νεώτερον Εγκυκλοπαιδικόν Λεξικόν Ηλίου* τομ. 3ος, σελ. 842.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 197149294433980522784
* GND: 102382387
* BIBSYS: 94010768

 |

 |
**Jane** ήταν ο τίτλος (και η κεντρική ηρωίδα) ενός κόμικ στριπ που δημιούργησε και σχεδίαζε ο Νόρμαν Πετ (Norman Pett) αποκλειστικά για λογαριασμό της Βρετανικής ταμπλόιντ *The Daily Mirror* από τις 5 Δεκεμβρίου του 1932 μέχρι και τις 10 Οκτωβρίου του 1959.

Ιστορία
-------

Ο αρχικός τίτλος του σκαμπρόζικου κόμικ ήταν *Jane's Journal - Or The Diary Of A Bright Young Thing* και εξιστορούσε τις ατυχίες της ενζενί του τίτλου. Ο σχεδιαστής βασίστηκε αρχικά στη γυναίκα του σαν μοντέλο για το χαρακτήρα της ηρωίδας, αλλά στις αρχές της δεκαετίας του '40 χρησιμοποίησε σαν πρότυπο την Christabel Leighton-Porter (μοντέλο και pin-up της εποχής). Αναφέρετε μάλιστα το περιστατικό όπου όταν ο καρτουνίστας είδε για πρώτη φορά την Christabel να ποζάρει γυμνή σε μια σχολή ζωγραφικής είπε αυθόρμητα "Αυτή είναι η Jane". Η κακότυχη ηρωίδα είχε τη συνήθεια πολύ συχνά (και τις πιο πολλές φορές παρά τη θέληση της) να χάνει τα ρούχα της. Πιστός της σύντροφος ήταν ένα σκυλί ντασχάουντ με το όνομα Fritz.

Το πλήρες όνομα της ήταν Jane Gay (ο όρος "gay" την εποχή εκείνη χρησιμοποιούνταν για να περιγράψει ένα χαρούμενο και ανέμελο άτομο). Το κόμικ έγινε εξαιρετικά δημοφιλές κατά τη διάρκεια του Δευτέρου Παγκοσμίου Πολέμου και θεωρήθηκε ότι συνέβαλε στην εξύψωση του ηθικού των συμμάχων. Μέχρι το 1943 η Jane σπάνια έμενε με κάτι λιγότερο από τα εσώρουχα της και έτσι όταν σε ένα επεισόδιο του κόμικ εμφανίστηκε τελείως γυμνή μια Αμερικανική εφημερίδα απέδωσε το γεγονός στη προέλαση των Βρετανικών στρατευμάτων κατά 5 μίλια στο μέτωπο της Βόρειας Αφρικής.

Το κόμικ τέλειωσε το 1959 με τη Jane να νοικοκυρεύεται με τον γόη Georgie. Η *Mirror* έκτοτε προσπάθησε αρκετές φορές να αναβιώσει το χαρακτήρα. Μια από τις προσπάθειες ήταν το κόμικ στρίπ *Jane - Daughter of Jane*, το οποίο πραγματεύονταν τις περιπέτειες της κόρης της αρχικής ηρωίδας, η οποία δεν είχε σε καμιά περίπτωση τη γοητεία και την αθωότητα της αυθεντικής Jane και απέτυχε.

Μεταφορές
---------

Το κόμικ υπήρξε έμπνευση για ένα θεατρικό έργο στη δεκαετία του '40 αλλά και για 2 κινηματογραφικές ταινίες. Το 1949 γυρίστηκε το *The Adventures Of Jane* με πρωταγωνίστρια την Christabel Leighton-Porter ενώ πολλά χρόνια μετά, το 1987 ακολούθησε το *Jane and the Lost City* με την Kirsten Hughes στο ρόλο της ηρωίδας. Το 1982 το BBC προέβαλε μια τηλεοπτική μεταφορά του κόμικ σε 10 δεκάλεπτα επεισόδια με πρωταγωνίστρια τη Γκλίνις Μπάρμπερ.

Παραπομπές
----------

1. ↑  «The Daily Mirror».

Εξωτερικοί σύνδεσμοι
--------------------

* The Adventures Of Jane - IMDb
* H τηλεοπτική σειρά Jane - IMDb
* Jane & The Lost City - IMDb
* Εικονογραφημένο άρθρο για τη Jane Αρχειοθετήθηκε 2007-06-10 στο Wayback Machine.
* Norman Pett drawing at his desk, British Pathé



1. ↑  «British Pathé».
Συντεταγμένες: 41°20′50″N 01°42′05″E﻿ / ﻿41.34722°N 1.70139°E﻿ / 41.34722; 1.70139

Η **Μπιλαφράνκα δελ Πενεδές** (*Vilafranca del Penedès*) είναι μία κωμόπολη της Καταλονίας στην επαρχία της Βαρκελώνης, πρωτεύουσα της κομητείας του Άνω Πενεδές. Είναι γνωστή για την παραγωγή αφρόδων οίνων (η καταλανική σαμπάνια (*cava*) και το κρασί Προστατευόμενης Ονομασίας Προέλευσης της περιοχής του Πενεδές) και για την τοπική ομάδα των «καστελιές» της, τους *Castellers de Villafranca*.

Ιστορία
-------

Θεωρείται ότι η Μπιλαφράνκα ιδρύθηκε μεταξύ των ετών 1108 και 1151 μετά την παρακμή του κοντινού οικισμού της Ολέρδολα. Η ένταξή της στην Κομητεία της Βαρκελώνης την μετέτρεψε, αρχικά, σε κέντρο του Πενεδές, κι έπειτα σε μια από τις σημαντικότερες πόλεις κι εμπορικά κέντρα της Καταλονίας. Ως τυπική μεσαιωνική πόλη αρθρωνόταν γύρω από την ενοριακή της εκκλησία, προστατευόταν από τείχος και από τον 13ο αιώνα περιελάμβανε και μια εβραϊκή συνοικία. 

Στους επόμενους αιώνες ακολούθησε τις πολιτικο-οικονομικές εξελίξεις του Πριγκιπάτου, για να φτάσει μετά την δεκαετία του 1960 να ανελιχθεί σε μία από τις σημαντικότερες πόλεις μεσαίου μεγέθους της Καταλονίας, με σημαντική βιομηχανική παραγωγή και οινοποιία.

Σημεία ενδιαφέροντος
--------------------

Το Παλάτι Μπαλτά, δείγμα ευγενικής κατοικίας του τέλους του Μεσαίωνα.
Η Μπιλαφράνκα έχει τον τυπικό αέρα των καταλανικών πόλεων που συνδυάζει αρχιτεκτονικά έργα από τις δύο στιγμές ακμής της ιστορίας της Καταλονίας, τους αιώνες 12ο-13ο και τα τέλη του 19ου. Στην πρώτη περίοδο ανοίκουν το βασιλικό παλάτι (*Palau Reial*), του 13ου αιώνα με ίχνη από τον 12ο, που σήμερα φιλοξενεί το Μουσείο της Κουλτούρας του Κρασιού της Καταλονίας, και η βασιλική της Αγίας Μαρίας, η πρώτη εκκλησία της Καταλονίας που χτίστηκε σε γοτθικό ρυθμό. Το *Palau Baltà*, η *Casa Gomà* και η *Casa Macià* είναι επίσης δείγματα οίκων ντόπιων ευγενών του τέλους του Μεσαίωνα. Αντίστοιχα, στην δεύτερη περίοδο ανοίκουν τα κτίρια που κατασκευάστηκαν σε μοντερνιστικό ή μεσαιωνίζοντα ρυθμό από καταλανούς αρχιτέκτονες όπως τον Σαντιάγο Γκουέλ (η *Casa Guasch Estadella* ή το *Cal Figarot*).

Παραπομπές
----------

1. ↑  Εθνικό Ινστιτούτο Στατιστικών της Ισπανίας: «Municipal Register of Spain of 2022» 16  Μαΐου 2022. σελ. 1,235.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 153618259
* LCCN: n81110624
* GND: 4215460-1

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ευρώπη
* Πύλη:Ισπανία
 |

 |
Το ***New York Nights*** είναι παιχνίδι προσομοίωσης ζωής που αναπτύχθηκε και κυκλοφόρησε το 2005 από τη Gameloft για τα κινητά τηλέφωνα, και το 2009 για το iOS. Ένα sequel με τίτλο *New York Nights 2: Friends For Life* κυκλοφόρησε αργότερα για το κινητό τηλέφωνο και ένα spin-off, το *Miami Nights: Singles in the City* κυκλοφόρησε στην ίδια πλατφόρμα, ενώ ήταν προγραμματισμένο για το Nintendo DS. Το παιχνίδι σημείωσε εμπορική και κριτική επιτυχία.

Πλοκή
-----

Το σενάριο του παιχνιδιού εστιάζει στη ζωή ενός χαρακτήρα (άνδρα ή γυναίκας) που έφυγε από την πατρίδα του, Αλαμπάμα, και προσπαθεί να πετύχει στη Νέα Υόρκη. Ο χαρακτήρας έχει μόνο 40 ημέρες για να το πετύχει αυτό, κάνοντας φίλους, βρίσκοντας εργασία, και βρίσκοντας την αληθινή αγάπη, διαφορετικά το παιχνίδι τελειώνει.

Τρόπος παιχνιδιού
-----------------

Ο παίκτης κινεί το χαρακτήρα με το D-pad ή το Num-pad, ενώ μπορεί επίσης να αλλάξει την εξωτερική του εμφάνιση. Μπορεί να συνομιλήσει με άλλους χαρακτήρες και των δύο φύλων, οι οποίοι έχουν διαφορετικές προτιμήσεις, σε συνομιλίες που περιλαμβάνουν τα θέματα πολιτική, κουτσομπολιά, χιούμορ κ.ά. Ο χαρακτήρας μπορεί να αλληλεπιδράσει με το περιβάλλον και να προβεί σε δραστηριότητες και δράσεις, όπως να φάει πίτσα, να κοιμηθεί, να χορέψει κ.ά. Επίσης, μπορεί να επισκεφθεί διάφορους τόπους διασκέδασης και δραστηριοτήτων, όπως γυμναστήριο και μπαρ.

Υποδοχή
-------

Το παιχνίδι σημείωσε μεγάλη επιτυχία, σημειώνοντας 4 εκατομμύρια downloads. Δέχθηκε ευρύτερα θετικές κριτικές. Συγκεκριμένα, το IGN το βαθμολόγησε με 8,8/10, και σχολίασε ότι στο παιχνίδι "υπάρχει πάντα κάτι να κάνει, είναι εύκολο να παίξεις (...) και να προχωρήσεις στην ιστορία, και έχει μία υπέροχη αίσθηση του χιούμορ". Το Pocketgamer το βαθμολόγησε με 8/10, και το χαρακτήρισε ελκυστικό και αστείο, ενώ το GameSpot Asia το βαθμολόγησε με 8,2/10.

Παραπομπές
----------

1. ↑  «Games - Gameloft». *www.gameloft.com* (στα Αγγλικά). Αρχειοθετήθηκε από το πρωτότυπο στις 29 Αυγούστου 2016. Ανακτήθηκε στις 21 Ιανουαρίου 2017.
2. ↑  Buchanan, Levi (15 Απριλίου 2005). «New York Nights: Success in the City». *IGN* (στα Αγγλικά). Ανακτήθηκε στις 21 Ιανουαρίου 2017.
3. ↑  «New York Nights A Success in the City (iPhone)».

Εξωτερικοί σύνδεσμοι
--------------------

* Επίσημη ιστοσελίδα (κινητό τηλέφωνο)
* Επίσημη ιστοσελίδα (iPhone)
Η **Αστυνομία της Καταλονίας** (καταλανικά: Policia de la Generalitat de Catalunya - Mossos d'Esquadra) είναι πολιτικό σώμα ασφαλείας της περιφέρειας της Καταλονίας που τελεί κάτω από τον άμεσο έλεγχο της περιφερειακής Κυβέρνησης και συγκεκριμένα του Τμήματος Δικαιοσύνης και Εσωτερικών. Είναι ένα από τα τρία ιδιαίτερα σώματα περιφερειακής αστυνομίας της Ισπανίας και έχει ως αποκλειστικές αρμοδιότητες την έρευνα των εγκλημάτων, την προστασία των ατόμων και της περιουσίας, τη δημόσια τάξη, την αστυνόμευση του οδικού δικτύου της Καταλονίας και την εξασφάλιση τήρησης των νόμων του Καταλανικού Κοινοβουλίου. Μαζί με τις τοπικές αστυνομίες είναι το αποκλειστικό όργανο τήρησης της τάξης στην περιφέρεια παρά την παράλληλη λειτουργία της Ισπανικής Εθνικής Αστυνομίας και της Πολιτοφυλακής σε χώρους και τομείς που ορίζει το ισπανικό σύνταγμα.

Ιστορικά ανάγεται στον 18ο αιώνα όταν ιδρύθηκε από τον Φίλιππο Ε΄ για να καταπολεμήσει τους αντάρτες που συνέχιζαν να υποστηρίζουν τον αρχιδούκα Κάρολο μετά το πέρας του Πολέμου της Ισπανικής Διαδοχής και τους ληστές στην καταλανική επαρχία. Συνέχισε να λειτουργεί σταθερά (εξαιρουμένης μιας μικρής παύσης μεταξύ 1868 και 1876) μέχρι τον Ισπανικό Εμφύλιο, όπου στάθηκε πιστή στην Κυβέρνηση της Καταλονίας. Ως αποτέλεσμα, με την νίκη των δυνάμεων του στρατηγού Φράνκο το 1939 καταργήθηκε. Επανιδρύθηκε το 1983 στα πλαίσια της Ισπανικής Μεταπολίτευσης και ξεκίνησε να λειτουργεί πρακτικά το 1994, αντικαθιστώντας σταδιακά την Ισπανική Αστυνομία στο σύνολο της καταλανικής επικράτειας.

Ελικόπτερο της Καταλανικής Αστυνομίας

Παραπομπές
----------

1. 1 2  Κυβέρνηση της Καταλονίας. Τμήμα Δικαιοσύνης και Εσωτερικών*, Policia de la Generalitat - Mossos d’Esquadra Αρχειοθετήθηκε 2017-10-29 στο Wayback Machine.*. Βαρκελώνη. 2003. σελ. 16.
2. ↑  Κυβέρνηση της Καταλονίας. Τμήμα Δικαιοσύνης και Εσωτερικών*, Policia de la Generalitat - Mossos d’Esquadra Αρχειοθετήθηκε 2017-10-29 στο Wayback Machine.*. Βαρκελώνη. 2003. σελ. 24.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141921200
* LCCN: n82145547
* BNE: XX5732422

 |

 |
Η **Μπιλιάνα Σίμανιτς** (ορθή προφορά Μπίλιανα Σίμανιτς) (γεννήθηκε στις 18 Φεβρουαρίου 1985) είναι Σέρβα επαγγελματίας αθλήτρια πετοσφαίρισης που αγωνίζεται ως διαγώνια. Κατά τη διάρκεια της μέχρι στιγμής καριέρας της έχει αγωνιστεί στα πρωταθλήματα της Σερβίας, της Τουρκίας, της Ρωσίας και της Ελλάδας.

Καριέρα
-------

Η Μπιλιάνα Σίμανιτς έκανε τα πρώτα της βήματα στο χώρο της πετοσφαίρισης στις ακαδημίες της Πόσταρ Βελιγραδίου, στις οποίες βρέθηκε το 1999. Το 2002 απεχώρησε από την Πόσταρ και μεταπήδησε στην έταιρη ομάδα του Βελιγραδίου, τη Ραντνίσκι, στην οποία παρέμεινε για ένα χρόνο.

Το 2003 μετεγγράφη στη ΖΟΚ Σρεμ, ενώ ένα χρόνο αργότερα αποκτήθηκε από τη Ντιναμό Πάντσεβο. Στη Ντιναμό παρέμεινε για μία τριετία (2004-07) χωρίς ωστόσο να καταφέρει να κατακτήσει κάποιο τίτλο. Το 2007 αποφάσισε να αφήσει τη Σερβία και να ταξιδέψει στην Τουρκία για λογαριασμό της Μπέηλικντούζου. Στη Μπέηλιγκντούζου παρέμεινε για δύο χρόνια, χωρίς να καταφέρει να κατακτήσει κάποιο τίτλο.

Το 2009 μεταπήδησε στην επίσης τουρκική, Νιλούφερ Μπελεντίγιεσπορ, στην οποία παρέμεινε για ένα χρόνο.

Το 2010 άφησε την Τουρκία και ταξίδεψε στη Ρωσία για λογαριασμό της Ντιναμό Γιαντάρ. Στη ρωσική ομάδα παρέμεινε για ένα χρόνο, καθώς το 2011 αποφάσισε να ταξιδέψει στην Ελλάδα για λογαριασμό του Ολυμπιακού Πειραιώς. Με την ομάδα του Πειραιά πραγματοποίησε μια αρκετά επιτυχημένη σεζόν καθώς κατέκτησε το Κύπελλο Ελλάδας του 2012 ενώ βρέθηκε και στη δεύτερη θέση της τελικής κατάταξης του Ελληνικού Πρωταθλήματος πετοσφαίρισης γυναικών.

Το 2012 επέστρεψε στην Τουρκία και μετεγγράφη στην Καρσιγιάκα Βόλειμπολ, στην οποία παραμένει μέχρι σήμερα.

Διεθνείς συμμετοχές
-------------------

Η Μπιλιάνα Σίμανιτς είναι διεθνής με την Εθνική ομάδα πετοσφαίρισης γυναικών της Σερβίας, με την οποία έχει πραγματοποιήσει πάνω από 30 συμμετοχές.

Τίτλοι
------

* 1 Κύπελλο Ελλάδας: 2012

Πηγές
-----

* Ανακοίνωσε Σίμανιτς ο Ολυμπιακός[*νεκρός σύνδεσμος*]
* Ανακοινώθηκε η Σίμανιτς